**Ministru kabineta noteikumu projekta "Grozījumi Ministru kabineta 2009.** **gada 7. aprīļa noteikumos Nr. 300 "Ministru kabineta kārtības rullis"" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Valsts sekretāru sanāksmes 2015. gada 15. oktobra protokollēmuma (prot. Nr. 40 34. §) "Par atsevišķiem Ministru kabineta darba organizēšanas jautājumiem" 2. punkts: Ņemot vērā pieņemšanai steidzamības kārtā iesniegto tiesību aktu projektu skaitu un Ministru kabineta sēdes papildus darba kārtībā iekļauto jautājumu īpatsvara nemainīgi augsto dinamiku pa gadiem, Valsts kanceleja plāno izstrādāt kompleksu risinājumu steidzamai izskatīšanai pieteikto jautājumu skaita samazināšanai.  Ministru kabineta 2015. gada 3. februāra sēdes protokollēmuma "Par ārlietu ministra komandējumiem un atsevišķiem Ministru kabineta darba organizēšanas jautājumiem" (prot. Nr. 6 41. §) 8. punkts: Ņemot vērā ar Ministru kabineta locekļu darba pienākumiem saistīto prombūtni, Valsts kancelejai sagatavot priekšlikumus par grozījumiem normatīvajā regulējumā, lai nepieciešamības gadījumā nodrošinātu Ministru kabineta sēžu norisi attālinātā veidā, un iesniegt tos izskatīšanai Ministru kabinetā.  Ministru kabineta 2014. gada 26. augusta sēdes protokollēmuma (prot. Nr. 45 45. §) "Informatīvais ziņojums "Priekšlikumi ārējo normatīvo aktu grozījumu skaita samazināšanai"" 10. punkts: Valsts kancelejai sadarbībā ar Tieslietu ministriju izstrādāt un līdz 2015. gada 31. decembrim iesniegt Ministru kabinetā grozījumus normatīvajos aktos, paredzot iespēju normatīvo aktu projektu paketei, kas attiecas uz vienu regulējamo jautājumu loku, izstrādāt vienu sākotnējās ietekmes novērtējuma ziņojumu.  Valsts sekretāru sanāksmes 2012. gada 11. oktobra protokollēmums (prot. Nr. 41 34. §) "Par Memorandu padomes 2012. gada 26. septembra sēdē pieņemtajiem lēmumiem".  2014. gada 9. decembra Ziņojums par kopējās valsts pārvaldē 2014. gadā auditējamās prioritātes – likumu un Ministru kabineta noteikumu izstrādes un virzības iekšējās kontroles sistēmas darbības un ekonomiskās efektivitātes novērtēšana – rezultātiem (turpmāk – Ziņojums) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta noteikumu projekts "Grozījumi Ministru kabineta 2009. gada 7. aprīļa noteikumos Nr. 300 "Ministru kabineta kārtības rullis"" (turpmāk – projekts) paredz izmaiņas, kuru nepieciešamība ir noteikta šīs anotācijas sadaļas 1. punktā minētajos protokollēmumos, kā arī izriet no priekšlikumiem, kas tika izteikti Ziņojumā attiecībā uz Ministru kabineta 2009. gada 7. aprīļa noteikumos Nr. 300 "Ministru kabineta kārtības rullis" (turpmāk – Kārtības rullis) paredzētajām projektu saskaņošanas procedūrām, kā arī 2013. gadā ministriju izteiktajiem priekšlikumiem un nepieciešamību aktualizēt regulējumu atbilstoši praksei.  Projektā paredzētās būtiskākās izmaiņas attiecas uz jautājumu iesniegšanu Ministru kabinetā (turpmāk – MK) steidzamības kārtībā un atsevišķu ministru attālinātu dalību MK sēdē (izņēmuma gadījumā), izmantojot elektronisko sakaru līdzekļus. Pārējo izmaiņu ieviešana ir vērsta uz Kārtības rullī noteikto prasību precizēšanu un procedūru vienkāršošanu un aktualizēšanu, ņemot vērā lietderības apsvērumus.  **Jautājumu iesniegšana steidzamības kārtībā**  **Problēmas.** Steidzamības kārtībā iesniegto un MK sēdes darba kārtībā papildus iekļauto jautājumu skaits pastāvīgi ir vismaz 30 % no kopējā sēdē iekļauto jautājumu skaita. Projektu pavadvēstulēs steidzamības iemesls visbiežāk nav objektīvi pamatots, jo tas ir laikus zināms notikums vai uzdevuma izpildes termiņa nokavējums.   |  |  |  |  | | --- | --- | --- | --- | | Gads | Jautājumi MK sēdes pamata darba kārtībā (% no kopējā jautājumu skaita) | Jautājumi MK sēdes darba kārtībā papildus (% no kopējā jautājumu skaita) | Jautājumi MK sēdes darba kārtībā kopā | | 2011. | 1906 (65 %) | **1038** (35 %) | 2944 | | 2012. | 1713 (66 %) | **888** (34 %) | 2601 | | 2013. | 2438 (69 %) | **1084** (31 %) | 3522 | | 2014. | 1662 (58 %) | **1184** (42 %) | 2846 | | 2015. | 1892 (68 %) | **885** (32 %) | 2777 | | 2016. (līdz 31.10.) | 1647 (75 %) | **557** (25 %) | 2204 |   Steidzami iesniegtajiem projektiem līdz MK sēdes dienai, pat MK sēdes laikā, tiek sniegtas precizētās versijas (tiesību aktu projektiem, anotācijām, protokollēmumu projektiem un izziņām). Patērētie resursi uz katru šādu projektu kā ministrijā, tā arī Valsts kancelejā ir vismaz divreiz lielāki salīdzinājumā ar noteiktā kārtībā sagatavotu un līdz iesniegšanai pilnībā izstrādātu un nokomplektētu projektu.  Steidzamo jautājumu pastāvīgi lielais skaits MK sēdes darba kārtībā nestiprina sabiedrībā pārliecību, ka visi MK pieņemtie lēmumi ir vispusīgi izanalizēti, izsvērti un sabiedrības interesēm atbilstoši. Pastāv risks nenodrošināt tiesību aktu kvalitāti, jo būtiski Valsts kancelejas resursi katru nedēļu tiek iesaistīti tikai pieteikto steidzamo jautājumu aprites organizēšanai. Līdz ar to kavējas parastajā kārtībā iesniegto projektu izvērtēšana pirms to novirzīšanas uz MK sēdi, jo steidzamie jautājumi MK sēdē tiek izskatīti pēc trīs darbdienām, parastā kārtībā iesniegtie – vidēji pēc 24 darbdienām.  **Izmaiņas**  1) Nodalīti un definēti jautājumi, kas var tikt iesniegti kā MK lieta un steidzamības kārtībā, kā arī precizēta to saskaņošanas kārtība:  a) MK lieta ir jautājums, par kuru pēc būtības ir nepieciešama MK politiska izšķiršanās un konceptuāls lēmums vai balsojums. Kā MK lietu var iesniegt arī plānošanas dokumentu projektu, jo MK lieta nav steidzams projekts, bet pēc būtības izskatāms MK. Jau šobrīd ir nošķirts, ka nesaskaņotie plānošanas dokumentu projekti vispirms tiek izskatīti MK komitejā, nevis Valsts sekretāru sanāksmē;  b) steidzamības kārtībā iesniegtie (t. sk. MK lieta) – tikai izņēmuma gadījumā, ja jautājumu nepieciešams risināt nekavējoties saistībā ar tādu valstij nelabvēlīgu seku iestāšanos, kas skar būtiskas sabiedrības intereses vai valsts starptautiskās, finanšu, ekonomiskās vai drošības intereses. Steidzamībai jābūt pamatotai pēc būtības. Par objektīvu steidzamības iemeslu nevar uzskatīt iepriekš laikus zināma uzdevuma izpildes termiņa kavējums, resp., termiņa kavējums pats par sevi nav uzskatāms par steidzamības iemeslu, bet gan konkrētās valstij nelabvēlīgās sekas, kuras iesniedzējam pavadvēstulē jānorāda;  c) jautājumi, kas tiek iesniegti (izskatīti) MK sēdē saistībā ar ārkārtējās situācijas vai izņēmuma stāvokļa noteikšanu valstī (saskaņā ar likumu "Par ārkārtējo situāciju un izņēmuma stāvokli") vai skar valsts apdraudējuma situāciju novēršanas un pārvarēšanas jautājumus. Jautājumu var iesniegt tieši uz MK sēdi, jo šādos gadījumos tās būs ārkārtas situācijas, piemēram, vētra, plūdi, apdraudējums, kad nepieciešama MK tūlītēja lēmuma pieņemšana un attiecīgi valsts pārvaldes iestāžu rīcība.  2) Steidzamības kārtībā iesniedzamie jautājumi ir iesniedzami sistēmā DAUKS pirms kārtējās MK sēdes ne vēlāk kā ceturtdien līdz plkst. 12.00, kas papildus nodrošina vienu darbdienu ne tikai projekta steidzamības pamatojuma, bet arī satura rūpīgākai izvērtēšanai.  Noteikumu projektā paredzētā jaunā kārtība jau tika ieviesta praksē līdz ar Ministru prezidenta M. Kučinska izveidotā MK darbības uzsākšanu, un 2016. gada statistikas dati (sk. tabulu) liecina, ka jaunā kārtība ir veicinājusi steidzamības kārtībā iesniegto projektu skaita samazinājumu pirmo reizi pēdējo piecu gadu laikā.  3) Pavadvēstulē jānorāda pamatojums par katru veidu atsevišķi, kā arī jānorāda informācija par apstākļiem, kuru dēļ jautājumu nebija iespējams sagatavot un iesniegt laikus, kā arī laiku, kad kļuva zināms par uzdevumu un tā izpildes termiņu vai pasākuma norisi. Attiecībā uz lēmuma pieņemšanas galīgo laiku papildināts, ka jānorāda arī pamatojums/informācija, kāpēc attiecīgais datums ir galīgais.  4) Skaidrāk atrunāts, ka uz MK sēdi virzāmi pilnībā izstrādāti un noformēti tiesību aktu projekti. Šobrīd tas tika attiecināts tikai uz Saeimā iesniedzamajiem projektiem. Ja MK sēdes laikā par projektu izraisās debates, kuru rezultātā nepieciešama papildu vienošanās par projektu un/vai precizējumi pēc būtības (nevis redakcionāli), projekta izskatīšana tiek atlikta. Par redakcionāliem uzskatāmi tādi labojumi, kuri nemaina tiesību normas būtību.  **Ministra attālināta dalība MK sēdē**  **Izmaiņas**  1) Paredzēti gadījumi un kārtība, kādā MK sēdē ministra dalība izņēmuma kārtā var notikt attālināti, izmantojot elektronisko sakaru līdzekļus (telefon­konferenci, videokonferenci, e-portfeli):  a) ja kārtējās MK sēdes norise (parasti otrdien plkst. 12.00) nav iespējama MK locekļu kvoruma trūkuma dēļ (tas tiek noskaidrots MK kārtējās sēdes darba kārtības projekta sagatavošanas procesā) un MK sēdes sākuma laiku vai sēdes dienu nav iespējams pārcelt uz citu laiku vai dienu (t. sk. uz nākamās nedēļas otrdienu);  b) ja nepieciešams sasaukt MK sēdi par kādu neatliekamu jautājumu.  2) Paredzēts regulējums situācijai, ja Ministru prezidents pieņem lēmumu sēdi nodrošināt, ne vairāk kā diviem ministriem ar Ministru prezidenta lēmumu sēdē piedaloties attālināti, tad Valsts kanceleja sadarbībā ar ministru biroju starpniecību noskaidro attiecīgā ministra, kurš sēdes laikā atradīsies prombūtnē, iespējas piedalīties sēdē attālināti, izmantojot elektronisko sakaru līdzekļus. Attālināti vienā MK sēdē var piedalīties ne vairāk kā divi ministri. Ministru prezidents lēmumā par ministra prombūtni norāda, ka ministrs ir tiesīgs sēdē piedalīties attālināti.  3) Ja kāds ministrs MK sēdē piedalās attālināti, Ministru prezidenta apstiprinātajā darba kārtībā papildu jautājumus neiekļauj.  4) Ministri, kuri saskaņā ar Ministru prezidenta lēmumu MK sēdē var piedalīties attālināti, ne vēlāk kā divas stundas pirms sēdes sākuma sistēmā e-portfelis laukā "Piezīmes" izsaka savu viedokli "pieņemt" vai "atlikt" par visiem darba kārtībā iekļautajiem jautājumiem (par katru jautājumu atsevišķi vai darba kārtības sadaļu kopumā) un, ja iespējams, seko sēdes norisei tiešraidē.  5) Valsts kanceleja apkopo to ministru viedokļus, kuri sēdē piedalīsies attālināti, un informē MK sēdes vadītāju par apkopotajiem viedokļiem. MK sēdes vadītājs sēdes sākumā informē par tiem ministriem, kuri sēdē piedalās attālināti, un par viņu viedokli sēdes darba kārtībā iekļautajos jautājumos.  6) Ja par kādu MK sēdes darba kārtības jautājumu sēdes laikā izraisās debates, pēc kurām MK locekļiem jābalso, sēdes vadītājs, ja iespējams, jautājuma izskatīšanu atliek.  7) Ja MK ārkārtas sēde jāsasauc par kādu neatliekamu jautājumu, par kuru nav nepieciešamas debates, konceptuāls lēmums un/vai balsojums, bet ir nepieciešama lēmuma formāla pieņemšana, piemēram, sēru dienas izsludināšana, pilnvarojuma maiņa starptautiskā līguma parakstīšanai. Ministru prezidents, ievērojot lietderības apsvērumus, var uzdot Valsts kancelejai organizēt šādas sēdes norisi aptaujas kārtībā, noskaidrojot MK locekļu viedokļus par sēdē izskatāmo jautājumu, nevis aicinot MK locekļus klātienē piedalīties sēdē.  8) Ja kāds ministrs MK sēdē piedalās attālināti vai MK sēde notiek aptaujas kārtībā, Valsts kanceleja nodrošina, ka MK locekļu izteiktais viedoklis tiek fiksēts.  9) MK sēdes darba kārtības un protokoli arī minētajos gadījumos tiek sagatavoti, parakstīti un publiskoti Kārtības rullī noteiktajā parastajā kārtībā.  **Citas projektā paredzētās būtiskākās izmaiņas**  1) Noteiktā kārtībā iesniedzot izskatīšanai saistītos tiesību aktu projektus, atbildīgā ministrija, izvērtējot lietderību un anotācijas apjomu, šiem projektiem var pievienot vienu apvienoto anotāciju, ja normatīvā akta grozījumi ir vienveidīgi ar vienādu pamatojumu vai atšķirīgi, bet ar vienādu pamatojumu.  2) Noteiktā kārtībā iesniedzot izskatīšanai saistītos tiesību aktu projektus, atbildīgā ministrija, izvērtējot lietderību, izziņas apjomu un iebildumu raksturu, var sagatavot vienu kopīgu apvienoto izziņu par iebildumiem, kas izteikti attiecībā uz tiesību aktu projektu paketē iekļautajiem projektiem. Apvienotās izziņas izstrāde nav pieļaujama, ja tas apgrūtina saskaņošanas procesu.  Pieļaujama arī viena pavadvēstule visai tiesību aktu projektu paketei.  3) Svītrots deleģējums izdot dokumentu tehniskās sagatavošanas kārtības instrukciju, ievērojot, ka šāda veida instrukcija saturētu tehniskas normas. Šo jautājumu ir iespējams noregulēt, veicot praktisku darbību, un tādējādi mazināt normatīvismu. Lai šo jautājumu risinātu, ir saturiski aktualizēta Normatīvo aktu projektu izstrādes rokasgrāmata, papildinot to ar dokumentu tehniskās sagatavošanas prasībām, un izdota jaunā praktiskā formātā. Rokasgrāmata ir pieejama elektroniskā formātā tīmekļvietnē tai.mk.gov.lv, kur bez rokasgrāmatas satura ir pieejami arī dažādu dokumentu veidu paraugi un sagataves. Dokumentu tehniskās sagatavošanas prasības rokasgrāmatā ir aprakstītas, pamatojoties uz MK 2002. gada 28. maija instrukciju Nr. 3 "MK kārtības rullī noteikto dokumentu elektroniskās aprites kārtība", kura, lai gan nav spēkā, tiek piemērota, sagatavojot dokumentus.  4) Svītrotas normas, kas noteica Valsts sekretāru sanāksmes (turpmāk – VSS) kompetenci lemt par publiskās apspriešanas nepieciešamību un par anotācijas papildu sadaļu aizpildīšanu, kā arī attiecīgi normas, kuras noteica, kā tiek iesniegti pieprasījumi veikt minētās darbības. Šādas izmaiņas tiek veiktas, izvērtējot šo normu lietderību.  Attiecībā uz publiskās apspriešanas pieprasījumu konstatēts, ka kopš šādas prasības iekļaušanas Kārtības rullī ir bijuši tikai divi gadījumi. Turklāt, kad Kārtības rullī tika paredzēts, ka VSS lemj par publiskās apspriešanas nepieciešamību, vēl nebija spēkā MK 2009. gada 25. augusta noteikumi Nr. 970 "Sabiedrības līdzdalības kārtība attīstības plānošanas procesā" (turpmāk – noteikumi Nr. 970). Šobrīd neatkarīgi no tā, kas noteikts Kārtības rullī, ir spēkā noteikumi Nr. 970, kuros noteikts, kad ministrijai ir pienākums nodrošināt sabiedrības līdzdalību un kādā veidā. Līdz ar to Kārtības rullī noteiktajam nav juridiskās slodzes, jo nav paredzēts īstenošanas mehānisms; tas ir paredzēts noteikumos Nr. 970.  Papildus atbilstoši VSS 2014. gada 11. septembra protokollēmuma (Nr. 35 23. §) "Informācija par sabiedrības līdzdalību" 1. punktam Valsts kancelejai ir pienākums sekot, vai tiek nodrošināta noteikumos Nr. 970 paredzētā sabiedrības līdzdalība tiesību aktu projektu izstrādē, kā arī diskusiju dokumentu stadijai pirms tiesību aktu izsludināšanas VSS, un konstatējot, ka tas netiek ievērots, ierosināt attiecīgo projektu neizsludināt. Valsts kanceleja katru nedēļu pārbauda, vai attiecībā uz pieteiktajiem projektiem ir nodrošināta sabiedrības līdzdalības kārtība.  Attiecībā uz anotāciju sadaļām – tāds gadījums nav konstatēts kopš šādas prasības iekļaušanas Kārtības rullī. Lai noteiktu, vai anotācijai aizpildāmas papildu sadaļas, tiesību akta projekts un anotācija ir jāvērtē pēc būtības, kas nav izdarāms tik īsā laikā. Anotācijas tiek vērtētas saskaņošanas procesā un attiecīgi papildinātas.  5) Paredzēts svītrot normu, kas nosaka, ka izsludināto projektu MK iesniedz sešu mēnešu laikā un, ja neiesniedz, tad VSS to atsauc. Izvērtējot šīs normas lietderīgumu, konstatēts, ka tai nav slodzes, ievērojot iedibināto uzdevumu izpildes kontroles sistēmu un iesniegšanas termiņa pagarināšanas praksi. Atbildīgā ministrija ir tiesīga jebkurā laikā pati atsaukt izsludināto projektu, kā arī ir atbildīga par tās izstrādātā projekta savlaicīgu virzības nodrošināšanu.  Atbildīgajai ministrijai ir pienākums ievērot projekta virzības termiņu, ņemot vērā termiņu, kāds noteikts attiecīgajā normatīvajā aktā, protokollēmumā vai attīstības plānošanas dokumentā, ar kuru saskaņā tiesību akts ir izdodams.  6) Paredzēta prasība atbilstoši 2012. gada 26. septembra Nevalstisko organizāciju un MK sadarbības memoranda īstenošanas padomē (turpmāk – padome) lemtajam, ka tiesību aktu projekti, kuri skar visu nevalstisko organizāciju darbību (nevalstisko organizāciju sektora horizontālie jautājumi), pirms to izskatīšanas MK iesniedzami Valsts kancelejā izskatīšanai padomē.  Padomē izskatāmi visi normatīvie akti, kas attiecas uz NVO sektoru kopumā (piemēram, sabiedrības līdzdalība valdības lēmumu pieņemšanas procesā, NVO reģistrācija, grāmatvedības kārtošana, finansēšana, NVO amatpersonu iesniedzamie pārskati).  Kopš 2012. gada 26. septembra padomē izskatīti 14 projekti (t. sk. tiesību aktu projekti un attīstības plānošanas dokumentu projekti).  7) Termiņi, kas attiecas uz projektu saskaņošanu un kas šobrīd Kārtības rullī ir izteikti nedēļās, piemēram, divu nedēļu saskaņošana pēc projekta izsludināšanas, tiek izteikti darbdienās. Tas saskaņos šo termiņu apzīmēšanu ar citiem līdzīgiem termiņiem, kas jau šobrīd Kārtības rullī izteikti darbdienās, kā arī novērsīs neskaidrības gadījumā, ja attiecīgajā nedēļā ir svētku dienas.  8) Skaidrāk tiks noteikts – ja projektu uz VSS iesniedz MK loceklis un attiecīgais projekts VSS tiek atbalstīts, atkārtoti projektu nav nepieciešams iesniegt Valsts kancelejā un tas tiek novirzīts attiecīgi sagatavošanai un iekļaušanai MK kārtējās sēdes darba kārtības projektā. Ja VSS atbalstītais projekts iesniegts ar valsts sekretāra parakstu un tiek atbalstīts, atbildīgajai ministrijai jāiesniedz šis projekts atkārtoti Valsts kancelejā, bet ar MK locekļa parakstu.  9) Paredzēts noteikt, ka, ja lietderības apsvērumu dēļ, piemēram, VSS darba kārtībā ir iekļauti tikai pieteiktie un atsaucamie projekti, Valsts kancelejas direktors nolemj VSS klātienē nesasaukt, tad VSS protokolā tiek tikai fiksēts projektu izsludināšanas un atsaukšanas fakts.  10) Pavadvēstules paraugs sniegts atsevišķā pielikumā (5. pielikums) un izteikts jaunā redakcijā, novēršot informācijas dublēšanu par projekta saskaņošanu un konkretizējot informācijas apjomu, kas sniedzams, ja projektu iesniedz kā MK lietu, steidzamības kārtībā vai saistībā ar ārkārtējās situācijas vai izņēmuma stāvokļa noteikšanu valstī (saskaņā ar likumu "Par ārkārtējo situāciju un izņēmuma stāvokli"). Pavadvēstulei pievienojamo dokumentu saraksts ir norādīts atsevišķā pielikumā (6. pielikums).  11) Skaidrāk noteikts, ka MK sēdē pieņem (atbalsta) tikai tos tiesību aktu projektus, kuri ir noformēti un kuros lēmuma pieņemšanas rezultātā nav jāveic izmaiņas pēc būtības vai par tiem nav nepieciešama institūciju vienošanās (saskaņošana). Minētais neattiecas uz projektiem, kuri iesniegti steidzamības kārtībā un kurus Valsts kancelejai objektīvi nav bijis iespējams noformēt pirms MK sēdes. Šos gadījumus regulēs Kārtības ruļļa 196.1 punkts (jaunā redakcija). Šādus projektus Valsts kanceleja noformē parasti piecu darbdienu laikā pēc MK sēdes, ja MK nav noteicis citādi.  Šobrīd Kārtības ruļļa 194. punkts tikai attiecībā uz likumprojektu, Saeimas lēmumprojektu un MK vēstules projektu Saeimai nosaka, ka MK atbalsta šos projektus tikai tādā gadījumā, ja to teksts ir pilnīgi izstrādāts un sagatavots nosūtīšanai uz Saeimu. Ja teksts nav pilnīgi izstrādāts, to neatbalsta un MK lemj par projekta turpmāko izskatīšanas gaitu. Noteikumu projektā šā punkta jaunā redakcija attiecināta uz visiem tiesību aktu projektiem, lai pēc iespējas novērstu situācijas, ka iesniegtais tiesību akta projekts tiek precizēts vēl pēc izskatīšanas MK sēdē.  Attiecībā uz projektiem, kuri tiek noformēti pēc MK sēdes, ir noteikts, ka tas pieļaujams tikai izņēmuma gadījumā. Šobrīd Kārtības rullī to nosaka 207. punkts – ja tiesību akts saskaņā ar šiem noteikumiem ir izskatīts kā MK lieta, Valsts kanceleja, ja MK sēdes protokolā nav noteikts citādi, parasti piecu darbdienu laikā nodrošina atbalstītā (pieņemtā) tiesību akta sagatavošanu parakstīšanai. Noteikumu projektā šis punkts ir pārvietots uz Kārtības ruļļa citu nodaļu.  Redakcionāla rakstura izmaiņas ir tādas, kas nemaina teksta (tiesību normas) būtību.  12) Atbilstoši Tieslietu ministrijas 2013. gadā izteiktajam priekšlikumam atvieglota saskaņošanas procedūra tiesību aktu projektiem, ar kuriem apstiprina veidlapas (dokumentu paraugus). Līdz šim tas attiecās tikai uz dokumentu paraugiem, kurus apstiprina, ieviešot Eiropas Savienības direktīvas.  13) Paredzēts, ka saīsināto saskaņošanas procedūru varēs piemērot arī gadījumā, ja nepieciešams svītrot izdošanas pamatojumu. Piemēram, MK tiesību akts izdots, pamatojoties uz vairāk nekā vienu likuma normu, un viena no deleģējuma normām ir zaudējusi spēku. Šobrīd jau ir spēkā atvieglotā kārtība gadījumā, ja tiesību aktu nepieciešams atzīt par spēku zaudējušu. Šī norma būs piemērojama, arī ja nepieciešams veikt tehniska rakstura svītrošanu un nav nepieciešams precizēt noteikumu būtību.  14) No Kārtības ruļļa paredzēts svītrot 107. punktu, kas nosaka, ka, ja ir saņemti iebildumi un tie tiek ņemti vērā, un pēc precizētās izziņas un precizētā projekta (tā anotācijas) atkārtotas nosūtīšanas piecu darbdienu laikā nav saņemti iebildumi par šiem vērā ņemtajiem iebildumiem, projektu uzskata par saskaņotu un atbildīgā ministrija to sagatavo izskatīšanai MK sēdē.  Izvērtējot spēkā esošās Kārtības ruļļa normas, kas attiecas uz saskaņošanas procesu, tika konstatēts, ka 106. un 108. punkts ir pietiekams, lai noteiktu projektu turpmāko virzību. Kārtības ruļļa 106. punkts paredz virzību, ja vienošanās par iebildumiem ir panākta, – var iesniegt MK, bet 108. punkts paredz virzību, ja vienošanās par iebildumiem nav panākta, – jāvirza vispirms uz VSS vai MK komitejas sēdi.  Kārtības ruļļa 107. punkts praksē ir radījis neskaidrības attiecībā uz tā piemērošanu. 107. punkts ir nepareizi uzskatīts par pamatu papildu iebildumu izteikšanai pēc 106. punktā dokumentētajiem iebildumiem un attiecīgajiem precizējumiem. Ņemot vērā minēto, 107. punkts kā maldinošs tiek svītrots no Kārtības ruļļa.  15) Kārtības rullis nosaka, ka, iesniedzot Valsts kancelejā iesniedzēja parakstītu informāciju par dokumenta statusa maiņu, pavadvēstulē norāda attiecīgā dokumenta numuru, datumu, nosaukumu, numuru un statusa maiņas pamatojumu. Projekts papildināts ar prasību, ka iesniedzējam attiecīgā informācija par statusu jāizzina no tām institūcijām, kuru dokumentus tas savai pavadvēstulei savulaik pievienoja.  16) Informācija par papildus uz MK sēdi uzaicināmajām personām Valsts kancelejā iesniedzama vismaz vienu darbdienu pirms sēdēs, bet, ja sēdē tiek izskatīts jautājums, kas iesniegts saistībā ar ārkārtējās situācijas vai izņēmuma stāvokļa noteikšanu valstī (saskaņā ar likumu "Par ārkārtējo situāciju un izņēmuma stāvokli") vai skar valsts apdraudējuma situāciju novēršanas un pārvarēšanas jautājumus, papildus uzaicināmās personas var pieteikt līdz sēdes sākumam.  17) MK iekārtas likuma 30. panta trešā daļa nosaka, ka, ja MK loceklis normatīvajos aktos noteikto ierobežojumu dēļ, kā arī ētisku vai citu apsvērumu dēļ atsakās piedalīties lēmuma pieņemšanā, viņš par to paziņo pirms lēmuma pieņemšanas un ne vēlāk kā nākamajā dienā pēc MK sēdes iesniedz rakstveida motivāciju, kas tiek pievienota sēdes protokolam. Projektā paredzēts, kā šī norma izpildāma – MK sēdes protokolā tiek fiksēts uzdevums attiecīgajam MK loceklim iesniegt rakstveida motivāciju, kas tiek pievienota protokolam.  18) Attiecībā uz sēdes materiālu ievietošanu e-portfelī projektā paredzēts papildināt pavadvēstules paraugu, nosakot, ka, ja nepieciešams, norāda, ka iesniegtā informācija, kurai nav noteikto lietojuma ierobežojumu apzīmējumu, nav ievietojama publiskajā e-portfeļa sadaļā līdz lēmuma pieņemšanai, vienlaikus arī norādot, ka pēc lēmuma pieņemšanas iesniedzēja ministrija to publiskos savā tīmekļvietnē.  19) No Kārtības ruļļa svītrotas normas attiecībā uz MK rīkojuma projekta par personas izdošanu ārvalstij saskaņošanu un iesniegšanu MK, jo 2016. gada 23. martā stājās spēkā Grozījumi Kriminālprocesa likumā, kas nosaka, ka turpmāk gala lēmumu par personas izdošanu ārvalstij pieņems ģenerālprokurors, kurš pirms tam izskatīs izdošanas materiālus un izvērtēs lēmumu par izdošanas pieļaujamību. Ģenerālprokurora lēmumu par personas izdošanu ārvalstij 10 dienu laikā varēs pārsūdzēt Augstākajā tiesā.  20) Turpmāk nebūs nepieciešams izsludināt VSS informatīvos ziņojumus par Eiropas Savienības struktūrfondu, Kohēzijas fonda, Eiropas Ekonomikas zonas finanšu instrumenta, Norvēģijas finanšu instrumenta un Latvijas un Šveices sadarbības programmas ieviešanas gaitu.  Finanšu ministrija atbilstoši kompetencei sagatavo un MK iesniedz:  a) ikmēneša informatīvos ziņojumus par Eiropas Savienības fondu vai citas ārvalstu finanšu palīdzības programmu ieviešanas gaitu katru mēnesi;  b) reizi pusgadā sagatavo plašāku ziņojumu par Eiropas Savienības fondu vai citas ārvalstu finanšu palīdzības programmu ieviešanas gaitu katru mēnesi.  Minēto informatīvo ziņojumu mērķis ir sniegt MK regulāru un operatīvu informāciju, tai skaitā aktuālos datus par Eiropas Savienības fondu ieviešanu un finanšu līdzekļu apguvi, kas tiešā veidā neskar sabiedrības intereses. Ja minētajiem informatīvajiem ziņojumiem tiek pievienots MK sēdes protokollēmuma projekts, tajā nosaka tikai ministrijām konkrētus uzdevumus saistībā ar ziņojumā sniegto informāciju. Ņemot vērā, ka minētie ziņojumi tiek izstrādāti regulāri un salīdzinoši īsos termiņos, tad to izsludināšana VSS un saskaņošana, ievērojot Kārtības ruļļa noteiktos termiņus, radītu institūcijām papildu administratīvo slogu, kā arī kavētu MK noteiktos termiņus informatīvo ziņojumu iesniegšanai MK. Turklāt informatīvo ziņojumu izstrādes gaitā tie tiek saskaņoti ar ministrijām un citām institūcijām, kuras attiecīgais ziņojums varētu skart. Līdz ar to Finanšu ministrija uzskata, ka minētos informatīvos ziņojumus nav lietderīgi izsludināt VSS.  21) No Kārtības ruļļa tiek svītrotas normas, kas noteica, ka Valsts kanceleja izbeidz plānošanas dokumenta projekta, informatīvā ziņojuma vai tiesību akta projekta kontroli un, ja nepieciešams, atjauno uzdevuma izpildes kontroli, nosakot uzdevuma izpildes termiņu – viens mēnesis pēc VSS, MK komitejas vai MK sēdes dienas, ja atbildīgā ministrija nedēļas laikā nav iesniegusi precizēto projektu. Praksē šāda rīcība netiek piemērota; atbildīgajai ministrijai tiek nosūtīts atgādinājums, bet kontrole netiek izbeigta. |
| 3. | Projekta izstrādē iesaistītās institūcijas | Valsts kanceleja |
| 4. | Cita informācija | Nav |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Nepieciešams veikt grozījumus arī MK 2009. gada 15. decembra instrukcijā Nr. 19 "Tiesību akta projekta sākotnējās ietekmes izvērtēšanas kārtība", nosakot, kā noformējama apvienotā anotācija. Šīs izmaiņas tiks veiktas kopā ar citām ar iesniedzamo noteikumu projektu nesaistītām izmaiņām. |
| 2. | Atbildīgā institūcija | Valsts kanceleja |
| 3. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Valsts kanceleja |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts neietekmē pārvaldes funkciju izpildi vai institucionālo struktūru |
| 3. | Cita informācija | Nav |

Tiesību akta projekts neskar II, III, V un VI sadaļā ietvertās jomas.

Ministru prezidents Māris Kučinskis

Vizē:

Valsts kancelejas direktors Mārtiņš Krieviņš

Līce 67082915

solveiga.lice@mk.gov.lv